A BIZOTTSÁG 377/2008/EK RENDELETE
(2008. április 25.)
a 2009. évtől kezdve az adattovábbításhoz használandó kódolásra, a strukturális változókra vonatkozó adatok gyűjtéséhez szükséges részminták használatára és a bázisidőszaki negyedévek meghatározására vonatkozóan a közösségi munkaerő mintavételes felmérésének megszervezéséről szóló 577/98/EK tanácsi rendelet végrehajtásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (1), és különösen annak 1. cikkére és 4. cikke (3) bekezdésére,
mivel:
(1)
Az 577/98/EK rendelet 1. cikke előírja, hogy folyamatos felmérés esetén a felmérés bázisidőszaki negyedévét képező hetek felsorolását a Bizottság végzi.
(2)
Az 577/98/EK rendelet 4. cikkének (3) bekezdésével összhangban végrehajtási intézkedésekre van szükség az adatátvitelben használatos változók kódolásának meghatározása érdekében.
(3)
Az 577/98/EK rendelet 4. cikkének (4) bekezdése értelmében a felmérési jellemzőkből változók listáját választhatják ki (a továbbiakban: strukturális változók), amelyeket nem negyedéves, hanem éves átlagértékként kell felvenni 52 hét vonatkozásában. Ezért meg kell állapítani a strukturális változókra vonatkozó adatok gyűjtéséhez szükséges részminták használatának feltételeit.
(4)
Tekintetbe véve a foglalkoztatásra és a munkanélküliségre vonatkozó adatok jelentőségét, az e mutatókra vonatkozó összegeknek konzisztenseknek kell lenniük, függetlenül attól, hogy az éves részminta, vagy pedig a négy negyedéves teljes minta éves átlaga alapján kerülnek kiszámításra.
(5)
Tekintetbe véve az ad hoc modulokban gyűjtött adatok fontosságát, ennek az információnak kombinálhatónak kell lennie a felmérésből származó minden egyéb változóval.
(6)
Az 1372/2007/EK európai parlamenti és tanácsi rendelettel módosított 577/98/EK rendelet kötelezővé teszi a „főfoglalkozásból származó bérek” változó továbbítását. Ezért módosítani kell a változók kódolását.
(7)
A 2006. évtől kezdve az adattovábbításhoz használandó kódolásra és a strukturális változókra vonatkozó adatok gyűjtéséhez szükséges részminták használatára vonatkozóan a közösségi munkaerő mintavételes felmérésének megszervezéséről szóló 577/98/EK tanácsi rendelet végrehajtásáról szóló 430/2005/EK bizottsági rendelet (2) meghatározza az adattovábbításhoz használandó kódolást a 2006. évtől kezdve. Mindamellett a 2009. évtől kezdve szükséges módosítani a kódolási rendszert annak érdekében, hogy figyelembe lehessen venni két változó módosulását (az oktatás vagy képzés sikeresen befejezett legmagasabb szintjének területe és főfoglalkozásból származó havi jövedelem), hogy megfelelően ki lehessen igazítani a továbbítási oszlopokat és hogy ki lehessen javítani néhány más változóra vonatkozó szűrési hibát és hiányosságot. A 430/2005/EK bizottsági rendeletet ezért 2009. január 1-jével hatályon kívül kell helyezni.
(8)
Az e rendeletben előírt intézkedések összhangban állnak a 89/382/EGK, Euratom tanácsi határozattal (3) létrehozott statisztikai programbizottság véleményével,
ELFOGADTA EZT A RENDELETET:
1. cikk
Strukturális változók
A strukturális változókra vonatkozó adatok gyűjtéséhez szükséges részminták használatának feltételeit az I. melléklet állapítja meg.
2. cikk
Bázisidőszaki negyedévek
A 2009. évtől kezdve alkalmazandó bázisidőszaki negyedévek meghatározása a II. mellékletben található.
3. cikk
Kódolás
A 2009. évtől kezdve az adattovábbításkor alkalmazandó, a változókra vonatkozó kódokat a III. melléklet állapítja meg.
4. cikk
Hatályon kívül helyezés
A 430/2005/EK rendelet 2009. január 1-jén hatályát veszti.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 25-én.